CELEX: 32021D1009
Language: lv
Date: 2021-06-18 00:00:00
Title: Padomes Lēmums (KĀDP) 2021/1009 (2021. gada 18. jūnijs), ar ko groza Lēmumu 2013/233/KĀDP par Eiropas Savienības Integrētas robežu pārvaldības palīdzības misiju Lībijā (EUBAM Libya)

22.6.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 222/18
               
            
         PADOMES LĒMUMS (KĀDP) 2021/1009
         (2021. gada 18. jūnijs),
         ar ko groza Lēmumu 2013/233/KĀDP par Eiropas Savienības Integrētas robežu pārvaldības palīdzības misiju Lībijā (EUBAM Libya)
         EIROPAS SAVIENĪBAS PADOME,
         ņemot vērā Līgumu par Eiropas Savienību un jo īpaši tā 42. panta 4. punktu un 43. panta 2. punktu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:
         
                     (1)
                  
                  
                     Padome 2013. gada 22. maijā pieņēma Lēmumu 2013/233/KĀDP (1), ar ko izveido Eiropas Savienības Integrētas robežu pārvaldības palīdzības misiju Lībijā (EUBAM Libya).
                  
               
                     (2)
                  
                  
                     2020. gada 19. janvārī Berlīnes konferencē par Lībiju tika pieņemts secinājumu saraksts un izveidots satvars to īstenošanai ar “Berlīnes procesa” starpniecību, lai atbalstītu trīs punktu plānu, kuru ANO Drošības padomei iesniedza ANO ģenerālsekretāra īpašais pārstāvis Ghassan Salamé un kura vienīgais mērķis ir palīdzēt ANO vienot starptautisko kopienu atbalstā Lībijas krīzes mierīgam noregulējumam.
                  
               
                     (3)
                  
                  
                     2020. gada 12. februārī ANO Drošības padomes (“ANO DP”) Rezolūcijā 2510 (2020) ANO Drošības padome atzinīgi vērtēja Berlīnes konferenci par Lībiju un apstiprināja tās secinājumus, norādot, ka minētie secinājumi ir svarīgs elements visaptverošā Lībijas situācijas noregulējumā.
                  
               
                     (4)
                  
                  
                     2020. gada 29. jūnijā Covid-19 pandēmijas radītos apstākļos Padome pieņēma Lēmumu (KĀDP) 2020/903 (2), ar kuru EUBAM Libya pilnvaras tika pagarinātas līdz 2021. gada 30. jūnijam.
                  
               
                     (5)
                  
                  
                     Saistībā ar EUBAM Libya stratēģisko pārskatīšanu Politikas un drošības komiteja (PDK) 2021. gada 2. martā vienojās, ka misija būtu jāpagarina par diviem gadiem līdz 2023. gada 30. jūnijam. 2021. gada 30. martā PDK arī vienojās, ka misijas pilnvarām jāpievieno vēl viens stratēģiskais mērķis – tās galvenajās iesaistes jomās (robežu pārvaldība, tiesībaizsardzība un krimināltiesības) atbalstīt ANO vadītus centienus Berlīnes procesa ietvaros nodrošināt mieru Lībijā, un, ka par jebkādu potenciālu turpmāku ar misijas starpniecību sniegtu atbalstu, ja ANO vai Lībijas iestādes to oficiāli lūdz, būtu jālemj vēlākā posmā, pamatojoties uz tam īpaši veltītu stratēģisko analīzi, ar kuru klajā nāk Eiropas Ārējās darbības dienests.
                  
               
                     (6)
                  
                  
                     ANO Drošības padome 2021. gada 16. aprīlī ANO DP Rezolūcijā 2571(2021) aicināja visas puses pilnībā īstenot 2020. gada 23. oktobra pamiera nolīgumu un mudināja ANO dalībvalstis ievērot un atbalstīt minētā nolīguma pilnīgu īstenošanu, tostarp bez turpmākas kavēšanās izvest no Lībijas visus ārvalstu spēkus un algotņus. Turklāt tā aicināja Lībijas valdību uzlabot ieroču embargo īstenošanu, tostarp visās ievešanas vietās, tiklīdz tiks īstenota pārraudzība, un visas ANO dalībvalstis – sadarboties šādos centienos.
                  
               
                     (7)
                  
                  
                     Lēmums 2013/233/KĀDP būtu attiecīgi jāgroza.
                  
               
                     (8)
                  
                  
                     
                        EUBAM Libya tiks īstenota situācijā, kas var pasliktināties un kas varētu kavēt Līguma 21. pantā izklāstīto Savienības ārējās darbības mērķu sasniegšanu,
                  
               IR PIEŅĒMUSI ŠO LĒMUMU.
         
            1. pants
            Lēmumu 2013/233/KĀDP groza šādi:
            
                        1)
                     
                     
                        lēmuma 2. pantu aizstāj ar šādu:
                        
                           “2. pants
                           Mērķi
                           
                              1.   EUBAM Libya palīdz Lībijas iestādēm veidot valsts drošības struktūras Lībijā, jo īpaši robežu pārvaldības, tiesībaizsardzības un krimināltiesību jomā, nolūkā atbalstīt centienus sagraut organizētās noziedzības tīklus, kas iesaistīti jo īpaši migrantu kontrabandā, cilvēktirdzniecībā un terorismā Lībijā un Vidusjūras reģiona centrālajā daļā.
                           
                           
                              2.   EUBAM Libya sniedz atbalstu robežu pārvaldības, tiesībaizsardzības un krimināltiesību jomā Apvienoto Nāciju Organizācijas vadītajiem centieniem nodrošināt mieru Lībijā.”;
                           
                        
                     
                  
                        2)
                     
                     
                        lēmuma 3. pantu groza šādi:
                        
                                    a)
                                 
                                 
                                    panta 1. punkta ievadfrāzi aizstāj ar šādu:
                                    “Lai sasniegtu 2. panta 1. punktā izklāstīto mērķi, EUBAM Libya:”;
                                 
                              
                                    b)
                                 
                                 
                                    iekļauj šādu punktu:
                                    
                                       “1.a   Ja ANO vai Lībijas iestādes to oficiāli lūdz, Padome, pamatojoties uz tam īpaši veltītu stratēģisko analīzi, ar kuru klajā nāk Eiropas Ārējās darbības dienests, lemj par atbalstu, kādu EUBAM Libya sniegs 2. panta 2. punktā izklāstītā mērķa sasniegšanā.”;
                                    
                                 
                              
                  
                        3)
                     
                     
                        lēmuma 13. panta 1. punktam pievieno šādu daļu:
                        “Finanšu atsauces summa, kas paredzēta EUBAM Libya izdevumu segšanai no 2021. gada 1. jūlija līdz 2023. gada 30. jūnijam, ir 84 850 000 EUR.”;
                     
                  
                        4)
                     
                     
                        lēmuma 16. panta otro daļu aizstāj ar šādu:
                        “To piemēro līdz 2023. gada 30. jūnijam.”
                     
                  
         
            2. pants
            Šis lēmums stājas spēkā tā pieņemšanas dienā.
            To piemēro no 2021. gada 1. jūlija.
         
         
            Briselē, 2021. gada 18. jūnijā
            
               
                  Padomes vārdā –
               
               
                  priekšsēdētājs
               
               J. LEÃO
            
         
         
            (1)  Padomes Lēmums 2013/233/KĀDP (2013. gada 22. maijs) par Eiropas Savienības Integrētas robežu pārvaldības palīdzības misiju Lībijā (EUBAM Libya) (OV L 138, 24.5.2013., 15. lpp.).
         
            (2)  Padomes Lēmums (KĀDP) 2020/903 (2020. gada 29. jūnijs), ar ko groza Lēmumu 2013/233/KĀDP par Eiropas Savienības Integrētas robežu pārvaldības palīdzības misiju Lībijā (EUBAM Libya) (OV L 207, 30.6.2020., 32. lpp.).